ΚΑΝΟΝΙΣΜΟΣ (ΕΟΚ) αριθ. 2667/80 ΤΗΣ ΕΠΙΤΡΟΠΗΣ της 17ης Οκτωβρίου 1980 περί ορισμένων μεταβατικών μέτρων που αφορούν τις εισαγωγές των προϊόντων στον τομέα του αιγοπροβείου κρέατος που αποστέλλονται στην Κοινότητα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 1837/80 του Συμβουλίου της 27ης Ιουνίου 1980 περί κοινής οργανώσεως αγοράς στον τομέα του αιγοπροβείου κρέατος (1), και ιδίως το άρθρο 33,
Εκτιμώντας:
ότι οι εισαγωγές των προϊόντων του τομέως του αιγοπροβείου κρέατος υπόκεινται από την 20ή Οκτωβρίου 1980 στο καθεστώς που προβλέπεται από τον κανονισμό (ΕΟΚ) αριθ. 1837/80- ότι, ιδιαίτερα, το καθεστώς των εισφορών κατά την εισαγωγή εφαρμόζεται στα προϊόντα που τίθενται από την ημερομηνία αυτή σε ελεύθερη κυκλοφορία στην Κοινότητα- ότι είναι αναγκαίο να ληφθούν μεταβατικά μέτρα για τα προϊόντα που αποστέλλονται στην Κοινότητα προ της ημερομηνίας αυτής-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως των Προβατοειδών και Αιγοειδών.
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα προϊόντα του τομέως του αιγοπροβείου κρέατος που αποστέλλονται στην Κοινότητα προ της 20ής Οκτωβρίου 1980 και τίθενται σε ελεύθερη κυκλοφορία στην Κοινότητα από της ημερομηνίας αυτής, υπόκεινται σε ένα από τα ακόλουθα καθεστώτα:
α) τα προϊόντα που συνοδεύονται από πιστοποιητικά για την εξαγωγή στην Κοινότητα, που προβλέπονται στους κανονισμούς (ΕΟΚ) αριθ. 2663/80 (2) και (ΕΟΚ) αριθ. 2664/80 (3) της Επιτροπής υπόκεινται στις διατάξεις των εν λόγω κανονισμών-
β) τα λοιπά προϊόντα υπόκεινται στο καθεστώς που εφαρμόζεται προ της θέσεως σε εφαρμογή του κανονισμού (ΕΟΚ) αριθ. 1837/80.
Άρθρο 2
Ο παρών κανονισμός αρχίζει να ισχύει την 20ή Οκτωβρίου 1980.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.
Έγινε στις Βρυξέλλες, στις 17 Οκτωβρίου 1980.